REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/1-15

13. januar 2015. godine

B e o g r a d

 Z A P I S N I K

 19. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 12. JANUARA 2015. GODINE

Sednica je počela u 11,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Zoran Antić, Milan Kovačević, Miodrag Nikolić, Žarko Bogatinović, Milija Miletić, Marjana Maraš, Goran Ćirić, Velimir Stanojević, Dušan Petrović, Arpad Fremond i Sabina Dazdarević kao i Vladan Milošević, Nadica Nikolić Tanasijević, Jovana Jovanović i Miroljub Stanković, zamenici članova Odbora.

Sednici nisu prisustvovali članovi Odbora: Jasmina Obradović, Jovan Marković i Milan Korać.

Sednici je prisustvovao i narodni poslanik: Đorđe Stojšić.

Pored članova Odbora sednici je prisustvovao i narodni poslanik Marija Obradović.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: prof. dr Zoran Rajić, državni sekretar, Dejan Bugarski, direktor Uprave za veterinu, Sanja Čelebićanin, Uprava za veterinu, Radmila Šerović, načelnik Odeljenja za upravljanje otpadom, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije, Borislav Tomić, direktor, Veterinarska ustanova Proteinka, Sombor, Damjan Srejić, načelnik Šumadijskog upravnog okruga kao i predstavnici sredstava javnog informisanja.

Većinom glasova usvojen je sledeći

 D n e v n i r e d

1. Procedure u oblasti bezbednosti hrane-slučaj torti sa deponije u Kragujevcu;
2. Razno.

Prva tačka dnevnog reda **- Procedure u oblasti bezbednosti hrane-slučaj torti sa deponije u Kragujevcu**

U uvodnim napomenama, predsednik Odbora Marijan Rističević ukazao je na nedostatak sledećih dokumenata iz oblasti bezbednosti hrane: planski dokument; mere sistemske kontrole mikrobioloških, hemijskih i bioloških kontaminenata u hrani i hrani za životinje u svim fazama proizvodnje, prerade i prometa; program monitoringa bezbednosti hrane, odnosno hrane za životinje za 2013, 2014, i 2015. godinu (prema članu 69. Zakona o bezbednosti hrane); program sistemski praćenja rezidua farmakoloških, hormonskih i drugih štetnih materija kod životinja, proizvoda životinjskog porekla, hrane životinjskog porekla i hrane za životinje; plan uzimanja uzoraka (prema članu 83. Zakona o veterinarstvu) i zatražio objašnjenja od nadležnih republičkih organa.

Direktor Uprave za veterinu Dejan Bugarski ukazao je na probleme sa kojima se suočavaju deponije, naglasivši da u Srbiji ne postoje fabrike za preradu organskog otpada. Povodom slučaja torti sa deponije u Jovanovcu, kod Kragujevca, Dejan Bugarski rekao je da veterinarski inspektor nije napravio propuste, jer je obezbeđena sledljivost proizvoda koji je upućen na neškodljivo uklanjanje. On je takođe objasnio da torte nisu mogle biti uništene u kafileriji iz više razloga, među kojima je i taj što ambalaža ne može da se prerađuje. Po njegovim rečima, zakopavanje takve vrste proizvoda je prihvatljivo.

Načelnik Odeljenja za upravljanje otpadom Radmila Šerović objasnila je da se u ovom slučaju radi o biorazgradivom otpadu, a ne o komunalnom otpadu, i da se njegovo odlaganje vrši isključivo na sanitarnim deponijama kojih u Srbiji trenutno ima devet. Ona je dodala da u velikim količinama ovakav otpad može biti opasan po životnu sredinu i da u budućnosti treba apelovati na smanjenje odlaganja biorazgradivog otpada. Radmila Šerović je ukazala i na procedure kompostiranja, prerade ovakve vrste otpada i značaju izveštaja o ispitivanju otpada radi odlaganja otpada na ekološki bezbedan način.

Državni sekretar Zoran Rajić obavestio je članove Odbora o situaciji u kafileriji Napredak iz Ćuprije i rekao da je zatražen reprogram dugovanja kafilerije.

Načelnik Šumadijskog upravnog okruga Damjan Srejić objasnio je situaciju koja je nastala u vezi sa tortama sa deponije u Jovanovcu i istakao da postoji više problema u ovom slučaju. Po njemu otpad nije kvalifikovan na pravi način i definisan kao industrijski, već kao komunalni. Torte su odvezene na lokaciju koja nije deponija, već smetlište, a u veterinarskoj inspekciji nisu ni pokušali da provere da li torte mogu biti transportovane u kafileriju Proteinka iz Sombora, gde bi bile uništene na pravi način.

Predsednik Odbora je istakao da je ambalaža trebalo da bude obeležena, kao i da je bilo neophodno da veterinarska i fitosanitarna inspekcija bude prisutna do samog kraja procedure, odnosno uništavanja torti. Takođe, sporno je i to što nije doneto rešenje o sprovođenju procedure, već je veterinarski inspektor dao nalog na osnovu zapisnika.

Nenad Budimović iz Privredne komore Srbije je ukazao na procedure uništavanja namirnica životinjskog i drugog porekla, nadzoru veterinarskih inspektora, o uvozu sira, formiranju cena mlečnih proizvoda i procedurama uvoza i izvoza.

Odbor je povodom razmatranja ove tačke usvojio sledeći:

 Z A K Lj U Č A K

 I

1.Odbor preporučuje Vladi i Ministarstvu da se pod hitno osposobi kafilerija u Ćupriji, radi neškodljivog uklanjanja animalnog otpada i da se hitno odvoje sredstva za tu namenu. Od Vlade Odbor zahteva takođe da se kafileriji Proteinka isplate dugovana sredstva za preradu otpada koja je izvršena za vreme poplava.

 II

1.Odbor preporučuje Vladi i Ministarstvu poljoprivrede i zaštite životne sredine kao i Ministarstvu trgovine da što pre, a u skladu sa članom 32. Sporazuma o stabilizaciji i pridruživalju, privremenim merama (prelevmanima), zaštiti poljoprivrednu proizvodnju od damping uvoza sira i time doprinese sigurnosti u proizvodnji mleka i stočarstvu.

 III

1.Odbor preporučuje Ministarstvu poljoprivrede i zaštite životne sredine i Ministarstvu privrede da ubrzaju izradu nacrta i predloga Zakona o zadrugarstvu uz puno uključenje, u izradi, zadružnih saveza i poljoprivrednika (posebno poljoprivrednika u javnoj raspravi).

 IV

1.Odbor preporučuje Vladi, Ministarstvu poljoprivrede i drugim nadležnim ministarstvima da se staraju o bezbednosti hrane ubuduće i pritom poštujući odredbe Zakona o bezbednosti hrane. Odbor preporučuje Vladi da zbog nedostatka planskih dokumenata, posebno programa o monitoringu (koji se nekad čak vrši i retroaktivno), nedostatka audita u Upravi za veterinu, te propusta vezanih za bezbednost hrane, kao povodom slučaja torti u Kragujevcu, Vlada razmotri odgovornost nadležnih iz Ministarstava, nadležnih uprava, odnosno inspekcijskih službi.

U diskusiji su učestvovali narodni poslanici: Marijan Rističević, Miodrag Nikolić, Dušan Petrović, Žarko Bogatinović, Milija Miletić, Goran Ćirić, Vladan Milošević i Milan Kovačević.

Druga tačka dnevnog reda –**Razno**

Pod tačkom razno nije bilo prijavljenih za raspravu.

Pošto drugih pitanja i predloga nije bilo, sednica je zaključena u 13,55 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević